Ото Рајзингер
Ото (Отон) Рајзингер (Reisinger, Oto (Oton)), Ранковци код Мурске Соботе, 4. октобар 1927 — Загреб, 6. април 2016) био је хрватски архитекта и карикатуриста. Иако по струци дипломирани архитекта за више од 60 година рада објавио је преко 70.000 највећим делом карикатура и карикатуралних вињета, али и илустрација, стрипова и цртежа. Радове је објавио у многим новинама у тадашњој Југославији и иностранству (Немачкој, Швајцарској, Холандији и Великој Британији). Карикатуре у којима је најчешће илустровао дневно-политичка и друга друштвена збивања (претежно у лику популарног Пере) одликују се бритким хумором са елементима гега. Објавио је и више књига, плаката, реклама, илустрација за књиге и цртаних филмова. Био је члан Хрватског удружења карикатуриста.

Живот и каријера 
Рођен је у Ранковцима код Мурске Соботе, Словенија, 4. октобра 1927. Цртањем и објављивањем неколико карикатура почео је да бави као средњошколац у недељнику „Шило” 1942/43. године. Како је потом отишао у партизане, наставио је да црта претежно портрете у гвашу. Након Другог светског рата уписао је архитектуру. Као студент сарађивао је у Студентском листу и Керемпуху, илустровао књиге, радио рекламе, плакате, радио за цртане филмове и стрип, и бавио се спортом (скијањем и тенисом). Ове активности ометале су га у студијама па је тек након 10-то годишњег апсолвентског стажа дипломирао архитектуру на Архитектонски факултет у Загребу 1960. године.

У „Керемпуху” у коме се дефинитивно афирмисао као карикатуриста, био је стални сарадник од 1946. до престанка излажења листа 1958. године. Од 1950. био је и стални сарадник Вјесника и бројних часописа у тадашњој Југославији и иностранству (Punch, Quick, Panorama).

Сарадњу са Вјесником започео је 1950. и у њему радио све до одласка у пензију 1986. године. У Вјесник је тридесет и три године, почев од 31. јануара 1961, па све до 1993. свакодневно објављивао карикатуре са сталним ликом „Пером”, стресним риболовцем, обичним малим човеком, који се бори са свакодневним проблемима, а касније и Перином женом Кларом и сином Штефеком. Перу или његовог синчића, Ото Рајзингер је „користио” да преко њих говори о озбиљним стварима и многим проблемима који су владали у Југословенском и Хрватском друштву. Према неким прорачунима, објавио је више од 12.000 карикатура са ликом Пере и његове породице.

Са супругом Павицом са којом је живео до краја живота, има два сина. Преминуо је у Загребу 6. априла 2016. у 89 години живота.

Ликовно стваралаштво 
Као изванредан цртач, бавио се илустрацијом, опремом књига, обликовањем плаката, рекламним цртежом, па чак и цртаним филмом. У својим делима показао је свестраност истинскога ликовног уметника који је одлично познавао уметност и технику цртања.

Као, један од ретких, карикатуриста Рајзингер подједнако добро влада портретном и ситуационом карикатуром. Његову портретну карикатуру карактеришу битне индивидуалне специфичности сваког лика, добро изучиог и педантно пренеотог на папир. При томе су пропорције појединих делова лица на Рајзингеровим портретним карикатурама, другојачије од оних стварних, јер у њима не само да је задржана препознатљивост лика ,већ је истакнуто и карактеристично изражајно обележје портретисане особе.

Поред цртања карикатуре Рајзингер се бавио и разним другим жанровима, цртајући карикатуралне портрете и путописне импресије, са пре свега личним тзв. „чистим хумором”, приказујући најразличитије комичне ситуације, било апстрактне, било преузете из живота.

Изложбе 
Поред учешће на бројним групним изложбама, Рајзингер је често излагао и самостално, у земљи и иностранству (Загреб, Амстердам, Мурска Собота, Дортмунд, Лондон, Анкара ...),

Награде и признања 
Ото Рајзингер је добитник многих награда на фестивалима карикатуре у Хрватској, али и у Холандији, Белгији, Шпанији, Португалу, Турској, Јапану и Јужној Кореји. Као доајену хрватске карикатуре додељена су му бројна друштвена и стручна признања, међу којима се истичу:
 Државна Награда за животно дело "Владимир Назор" (1984), Награда града Загреба, те Награда за животно дело Хрватског новинарског друштва. Године 2013. УЛУПУХ му је доделио Награду за животно дело.
 Награда „Владимир Назор” за животно дело (1983),
 Награда града Загреба,
 Награда за животно дело Хрватског новинарског друштва,
 УЛУПУХ-ова Награда за животно дело (2013).

Извори

Литература 
 Likovna Enciklopedija Jugoslavije, Knjiga 2, 1987 ()
 Kurt Flemig, Karikaturisten-Lexikon, 1993 ()

Спољашње везе 
 Умро Отон Антун Рајзингер 

Рођени 1927.
Умрли 2016.
Хрватски карикатуристи
Хрватски цртачи стрипа